Autobahn (album)

***Autobahn*** er det fjerde studioalbumet til det tyske elektrobandet Kraftwerk, utgitt i november 1974.

Det 22 minutter lange tittelsporet «Autobahn» ble redigert ned til 3:27 for en singelutgivelse og nådde nummer 25 på US Billboard Hot 100. I Europa nådde singelen enda høyere, og nådde 11. plass i Storbritannia og 12. plass i Nederland. Denne salgssuksessen kom etter at bandet hadde gitt ut tre eksperimentelle album. Bandet tjente lite på utgivelsen fordi de hadde solgt rettighetene til Phonogram for 2000 dollar.

I 2015 ble album innlemmet i Grammy Hall of Fame, en æresbevisning som anerkjenner innspillinger av varig kulturell og historisk betydning. Tekstene var på tysk en tid da engelsk dominerte popmusikken. Mike Oldfields suksess med ''Tubular Bells'' året før medvirket trolig til Kraftwerks suksess med *Autobahn*.

## Bakgrunn
Albumet ble innspilt i Connie Planks studio med Hütter og Schneider som produsenter. *Autobahn* er ikke et album med bare synthesizere, det inneholder også fiolin, gitar og perkusjon, og den remastrede 2009 utgaven inneholder også fløyte. Tittelsporet er det eneste som har vokal og teksten er enkel. Den består 80 % av linjene *Wir fahr'n fahr'n fahr'n auf der Autobahn* (23 ganger), *Fahr'n auf der Autobahn* (14 ganger) og *Wir fahr'n auf der Autobahn* (5 ganger). Stort sett fremført med vocoder.

Tittellåten var ment å beskrive følelsen av å kjøre på Autobahn, en reisen gjennom landskapet, den høye hastigheten i forbikjøringsfeltet, til å slå på bilradioen og monotonien ved en lang reise. De skildrer A 555 fra Köln til Bonn, som var den første Autobahn som ble bygget fra 1929 til 1932. De resterende sporene har en todelt struktur, en introduksjon etterfulgt av en hoveddel.

En remasteret utgave av albumet ble gitt ut på CD og som en digital nedlasting i oktober/november 2009, med en vinylutgivelse en måned senere.

I 2009 ga Kraftwerk ut samleboksen *The Catalogue* med åtte tidligere utgitte album hvor *Autobahn* var et av dem. Under turneen «The Catalogue» i 2016 spilte de i Operaen i Oslo, de spilte tre album hver kveld i tre dager 5. til 7. august, hele *Autobahn* albumet ble spilt første dag. Det ble gjort opptak fra denne turneen, også i Oslo, som ble utgitt med tittelen *3-D The Catalogue* i 2017. Hele Autobahn albumet er også på denne samleboksen. *3-D The Catalogue* vant i 2018 en Grammy for Best Dance/Electronic Album.

I listen *1001 Albums You Must Hear Before You Die* fra 2021 har albumet fått en 307 plassering.

*Autobahn* sies å ha hatt sterk påvirkning på senere elektronisk musikk og artister som Depeche Mode, New Order, Daft Punk, Brian Eno og David Bowie.

## Spor
All musikken er skrevet av Ralf Hütter og Florian Schneider, teksten til tittelsporet er skrevet av Hütter, Schneider og Emil Schult.

**Side A**
# «Autobahn» 22:43
**Side B**
# «Kometenmelodie 1» (Comet Melody 1) 6:26
# «Kometenmelodie 2» (Comet Melody 2) 5:48
# «Mitternacht» (Midnight) 3:43
# «Morgenspaziergang» (Morning Walk) 4:04

## Medvirkende
**Kraftwerk**
* Ralf Hütter – vokal, elektronikk, musikk, konsept, produksjon
* Florian Schneider – vokal, elektronikk, musikk, konsept, produksjon
* Wolfgang Flür – perkusjon
* Klaus Röder – fiolin, gitar (han var ikke medlem av bandet så veldig lenge og hadde sluttet før innspillingen av albumet var ferdig)

På den remasterede utgaven fra 2009 er det ytterligere opplysninger. Hütter spiller i tillegg synthesizer, orgel, piano, gitar, elektroniske trommer, Schneider spiller vokoder, synthesizer, fløyte, elektroniske trommer, Flür elektroniske trommer på «Kometenmelodie 1 og 2», og Röder elektrisk fiolin på «Mitternacht».

## Referanser